Niymiecke Cysŏrstwo (niy. "Deutsches Kaiserreich"), ôficjalnie Niymiecki Rajch (niy. "Deutsches Reich"), tyż mianowane za Drugi Rajch (niy. "Zweites Reich") – gyszichtowe cysŏrstwo, kere powstoło po zjednoczyniu Niymiec we 1871 roku. Niymecke Cysŏrstwo reskiyrowane było bez cysŏrzy (kerzi byli tyż krōlami Prus) ze dōma Hohenzollernōw. Przed cysŏrstwym, na jego ojropejskich landach było mocka myńszych sztatōw, hławnie mōnarchije, ale tyż pŏrã fraj sztadōw a jedno terytorium rajchu. Cysŏrstwo upadło we 1918 roku, kej to cysŏrz Wilhelm II. abdankowoł a ôstała ôgłoszōnŏ Weimarskŏ Republika.